Vi har hørt det igen og igen: Sluk for lyset, når du går ud af stuen. Tag korte bade. Køb en bil, der kører langt på literen. Alle gode råd, som passede fint til oliekrisen i begyndelsen af 1970’erne. Og som de fleste danskere tror er nøglen til klimavenlig adfærd.

Men det er det ikke. Kun 15 procent af dit samlede CO2-fodaftryk kommer fra dit forbrug af elektricitet, varme, benzin og diesel. De 85 procent er ting og sager – altså materielle goder. Det er vores madindkøb, hvor især kødet slår igennem. Det er flyrejserne. Og så er det vores alle sammens andel af det fælles offentlige Danmark, hvor vi hver må bære en lige stor del af den udledning, der kommer fra F-16-fly, kampvogne, vuggestuer, politibiler og hospitaler.

»Der er ikke noget forkert i at spare på el og tage korte bade. Pointen er blot, at selv om du halverer dit elforbrug, skærer du højst nogle få procent af dit samlede CO2-fodaftryk«, siger videnschef Torben Chrintz fra Concito, som har lavet beregningerne.